T. Lebocký, poslanec: (2009-09-08):
Spoločná správa výborov Národnej rady Slovenskej republiky je teda o prerokovaní zákona z 30. júna 2009, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov, vráteného prezidentom Slovenskej republiky na opätovné prerokovanie Národnou radou Slovenskej republiky, vo výboroch Národnej rady Slovenskej republiky. Národná rada Slovenskej republiky schválila dňa 30. júna 2009 zákon, ktorým sa mení a dopĺňa uvedený zákon, teda zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov. Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil tento zákon Národnej rade Slovenskej republiky svojím rozhodnutím č. 2728-2009-BA. Na základe uvedeného predseda Národnej rady Slovenskej republiky svojím rozhodnutím č. 1185 z 31. júla 2009 rozhodol, že podľa § 90 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov ho prideľuje na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre pôdohospodárstvo, životné prostredie a ochranu prírody, ktorý zároveň bol určený aj za výbor gestorský, a zároveň bol stanovený aj termín, teda lehota na jeho prerokovanie. Poslanci Národnej rady Slovenskej republiky, ktorí nie sú členmi výborov, ktorým bol vrátený zákon pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. V čl. III spoločnej správy, ako ju máte pred sebou, určite máte možnosť aj kontrolovať jednotlivé ustanovenia a stanoviská, sú uvedené zmeny, ktoré pán prezident navrhuje prijať po opätovnom prerokovaní uvedeného zákona v Národnej rade Slovenskej republiky. Ústavnoprávny výbor Národnej rady Slovenskej republiky prerokoval zákon z 30. júna 2009, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov, dňa 2. septembra 2009. Ústavnoprávny výbor súhlasil s návrhmi pána prezidenta uvedenými v čl. III rozhodnutia prezidenta republiky okrem bodov 2 a 3. Výbor Národnej rady Slovenskej republiky pre pôdohospodárstvo, životné prostredie a ochranu prírody prerokoval predmetný zákon tiež 2. septembra 2009, súhlasil s návrhmi pána prezidenta uvedenými v čl. III rozhodnutia prezidenta republiky okrem bodov 2, 3 a 5, ku ktorým nezaujal stanovisko. Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor rokoval dňa 8. septembra 2009, teda dnes, zaujal k pripomienkam stanoviská, ktoré sú uvedené v časti IV tejto spoločnej správy, ktorú teda máte pred sebou. Gestorský výbor odporúča Národnej rade Slovenskej republiky zákon z 30. júna 2009, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky, schváliť s pripomienkami. O pripomienkach pána prezidenta navrhuje gestorský výbor hlasovať takto: o bodoch spoločnej správy č. 1, 4, 6 až 15 hlasovať spoločne s návrhom gestorského výboru uvedené body schváliť; o bodoch spoločnej správy 2, 3 a 5, ku ktorým gestorský výbor nezaujal stanovisko, hlasovať osobitne, osobitne teda o každom jednom z týchto bodov. Predmetná spoločná správa výborov Národnej rady Slovenskej republiky bola schválená uznesením výboru dnes, teda 8. septembra 2009. Pani predsedajúca, skončil som.